text: 40 pct. flere tager cyklen til og fra skole
  13 januar 2014 kl. 18.16
  For to år siden blev en længe ønsket cykelsti taget i brug på den trafikerede Grejsdalsvej i Vejle. I dag cykler 40 pct. flere skolebørn til og fra skolen.
  Selvom vinteren var på et kort besøg i Vejle, så tager de to skolekammerater Lasse og Peter altid cyklen.
  - Det er mere sikkert, siden cykelstien er kommet, konstaterer de, da TV SYD følger dem til skole.
  Cykelstien på fire kilometer blev bygget både for at sikre, at børnene bevæger sig noget mere og fordi trafikken på Grejsdalsvej er så tæt, at skolevejen ikke var sikker.
  Der er også etableret skolepatrulje, primært for de cyklende elever.
  Cykelstien har også betydet, at skolen nu har fået en egentlig trafikpolitik: Forældrene bliver opfordret til at lade deres børn cykle fra 3. klasse.
  